Bekendstelling: Hilux kry ligte chirurgieFoto: Verskaf Met die onlangse bekendstelling van die Hilux Dakar het ek gedink dit is hoe die Hilux nog altyd moes gelyk het. En siedaar – Die SRX- en Raider-modelle kry nou deurgaans die nuwe Dakar-sierrooster. Die SRX-modelle word verder opgeknap met outo-ligte en ŉ 4-luidpsreker-raakskermklankstelsel met Bluetooth en USB wat voorheen slegs in die Raider-model beskikbaar was. Dié stelsel is nou ook met ŉ truratkamera toegerus. SRX-modelle balanseer die skaal tussen werk en ontspan met 17”-sierwiele. ŉ Reuse pluspunt vir my is die reikafstandverstelbarestuurkolom. Die SRX gebruik Toyota se 2,4 GD-6 viersilinderturbodieselenjin. Dié enjin bied 110 kW en 400 Nm. Daar is ŉ 6-spoed handrat en 6-spoed outo beskikbaar. Foto: Verskaf Die reeksleidende Raider kry ŉ chroom afwerking om die sierrooster. Die hoofligte is LED-tipes en bied puik beligting en dagligte. Die raakskerminligtingstelsel kry navigasie by en DVD video-vermoë. Dié stelsel het ses luidsprekers. Die Raider se binneruim is nou soos met die Dakar heeltemal swart met ŉ swart dakvoering. Die Raider is meer ŉ onspanningsvoertuig en lyk dus mooier met 18”- sierwiele en outomatiese klimaatbeheer. Die Raider is met sewe lugsakke toegerus. Die Raider gebruik Toyota se 2,8 GD-6 viersilinderturbodieselenjin. Dié enjin bied 130 kW en 450 Nm in outo, 420 Nm in handrat. Albei ratkaste is sesspoed. Daar is steeds ŉ 4,0 V6 beskikbaar met 175 kW en 376 Nm. Foto: Verskaf Daar is ŉ paar nutsbakkies bygevoeg oor die drie verskillende bakstyle, enkel, Xtra en dubbelkajuit om hul kliënte beter te dien. Die enkelkajuit kry ŉ 2,4 GD-6 outo SRX en die 2,7VVTi SRX is opgeskort. Die SR wat vloot- en mynkliënte dien met ŉ hoër veiligheidspesifikasie, maar laer toerustingvlak, is uitgebrei met ŉ 2,4 GD-6 handrat 4×2, voorheen slegs beskikbaar in 4×4. Die Xtra-kajuit met outomatiese ratkaste is goed aanvaar deur die mark na sy bekendstelling in 2017, en kry nou ŉ 2,4 GD-6 SRX outo by. Foto: Verskaf ŉ Splinternuwe reeks word nou bygevoeg. Die intreevlak S-model is ŉ geen fieterjasies Hilux. Die S kry ŉ PVC binneruim met ŉ “J-deck” laaibak met grendel-tipe agterklap met vraghakke. Staal wiele en swart buffers tref onderskeid tussen die S en ander Hilux-modelle. Twee enjins is beskikbaar, 2,7VVTi met 122 kW en 245 Nm met ŉ vyfspoed handrat, of 2,4 GD-6 met 110 kW en 400 Nm en ŉ sesspoed handrat. Die dubbelkajuit SRX outo was voorheen slegs in outo beskikbaar, maar nou ook met ŉ handrat. Die onderstelkajuit word nou weer bekendgestel met drie weergawes. 2,0 VVTi 5-spoed handrat werkperd met lugreëling, 2,4 GD-6 vyfspoed handrat werkperd met lugreëling en 2,4 GD-6 sesspoed handrat SRX 4×4. Inferno Orange wat met die Dakar-reeks bekendgestel is sal nou deur die bank beskikbaar wees. Die reeks word gedek deur ŉ 3 jaar/ 100 000 km waarborg en ŉ nege dienste/ 90 000 km- diensplan is standaard op alle modelle. Kliënte kan dié diensplanne verleng by die handelaar met aankoop van ŉ nuwe Hilux. Die reeks lyk nou só: –